Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Maria Ribara, općinskog načelnika Općine Lipovljani od 27. svibnja 2013. g. do 24. svibja 2017. g.,** na 17. sjednici, održanoj 6. srpnja 2018.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Maria Ribara, općinskog načelnika Općine Lipovljani od 27. svibnja 2013. g. do 24. svibja 2017. g., povodom prijave da je imenovani po prestanku obnašanja dužnosti, a prije isteka roka od jedne godine nakon prestanka dužnosti, stupio u radni odnos u trgovačkom društvu Drvna industrija Novoselec d.o.o. koje je za vrijeme obnašanja mandata dužnosnika bilo u poslovnom odnosu s Općinom Lipovljani, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do povrede odredbi ZSSI-a niti do povrede načela postupanja dužnosnika, koja propisuje ZSSI.**

**Obrazloženje**

Povjerenstvo je 7. studenog 2017. g. zaprimilo anonimnu prijavu mogućeg sukoba interesa dužnosnika Maria Ribara, općinskog načelnika Općine Lipovljani, koja je zaprimljena u knjizi ulazne pošte pod brojem: 711-U-6745-P-391/17-01-1, povodom koje se vodi predmet broj: P-391/17. Sukladno članku 39. stavku 4. ZSSI-a podnositelju prijave jamči se zaštita anonimnosti.

U prijavi se u bitnom navodi da je imenovani dužnosnik po prestanku obnašanja dužnosti, a prije isteka roka od jedne godine nakon prestanka dužnosti, stupio u radni odnos u trgovačkom društvu Drvna industrija Novoselec d.o.o., koje je za vrijeme obnašanja mandata dužnosnika bilo u poslovnom odnosu s Općinom Lipovljani.

Uvidom u Registar dužnosnika, koji ustrojava i vodi Povjerenstvo, utvrđeno je da Mario Ribar od 27. svibnja 2013. g. do 24. svibnja 2017. g. obnašao dužnost općinskog načelnika Općine Lipovljani.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu tog Zakona, stoga je i Mario Ribar, povodom obnašanja dužnosti općinskog načelnika Općine Lipovljani, obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 5. ZSSI-a propisana su načela djelovanja dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 20. stavkom 3. ZSSI-a propisano je da se obveze koje za dužnosnika proizlaze iz članka 7., 8., 9., 14. i 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je radi provjere navoda iz podnesene prijave i stjecanja vlastitih saznanja o mogućem sukobu interesa dužnosnika Maria Ribara od nadležnih tijela zatražilo potrebne podatke i dokumentaciju.

Na zahtjev Povjerenstva, aktualni općinski načelnik Općine Novoselec je 5. prosinca 2017. g. dostavio očitovanje klasa: 022-05/17-01/11 urbroj: 2176/17-02-17-02, u kojem se navodi da Općina Lipovljani u razdoblju od 2013. g. do dostave očitovanja nije bila ni u kakvom poslovnom odnosu s trgovačkim društvom Drvna industrija Novoselec d.o.o.

Povjerenstvo je na temelju ovlaštenja izvršilo uvid u Informacijski sustav Porezne uprave, odnosno u Jedinstveni obrazac poreza, prireza i doprinosa (JOPPD) za stjecatelja/osiguranika Maria Ribara te je utvrdilo da Mario Ribar od lipnja 2017. g. ostvaruje primitke u trgovačkom društvu Drvna industrija Novoselec d.o.o.

 Na zahtjev Povjerenstva, trgovačko društvo Drvna industrija Novoselec d.o.o. je 2. svibnja 2018. g. dostavilo očitovanje, u kojem se navodi da je dužnosnik Mario Ribar 5. lipnja 2017. g. u navedenom trgovačkom društvu zasnovao radni odnos na temelju ugovora o radu na radnom mjestu tehničkog direktora.

 Uvidom u Sudski registar nadležnog trgovačkog suda u Zagrebu, odnosno u podatke o poslovnom subjektu i u Povijesni izvadak iz Sudskog registra, utvrđeno je da je pod matičnim brojem subjekta 080251016 upisano trgovačko društvo Drvna industrija Novoselec d.o.o. Uvidom u podatke o osnivačima/članovima navednog trgovačkog društva i podatke o članovima Nadzornog odbora i o osobama ovlaštenima za zastupanje, utvrđeno je da među članovima navednih tijela društva nije upisan dužnosnik Mario Ribar.

Slijedom svega navedenog, Povjerenstvo nije steklo saznanja iz kojih bi proizlazilo da je trgovačko društvo Drvna industrija Novoselec d.o.o. bilo u poslovnom odnosu s Općinom Lipovljani niti da je dužnosnik član upravnog tijela ili Nadzornog odbora trgovačkog društva Drvna industrija Novoselec d.o.o., a niti da dužnosnik obavlja poslove upravljanja u navedenom poslovnom subjektu, odnosno nije steklo saznanja koja bi upućivala na moguću povredu odredbi ZSSI-a i na moguću povredu načela djelovanja dužniosnika, propisanih ZSSI-em.

Slijedom navedenoga, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur

Dostaviti:

1. Dužnosnik Mario Ribar, elektronička dostava

2. Objava na internetskoj stranici Povjerenstva

3. Pismohrana